  Виталий Пронин Быдэс дуннеысь спортъя тужгес быдӟым ужрадозь кылиз на 119 нунал гинэ. Россиысь улосъёсын ужась журналистъёслы Олимпиадалэсь шӧмзэ пичи ке но веръяны шуд усиз, февралез возьматэк. 25-тӥ сентябрьысен 3-тӥ октябрёзь Сьӧд зарезь дурын ортчиз прессалэн «Быдэс Россия-2013» фестивалез. Сочиын - югыт уйёсОлимпиада Россиын ортчоз шуыса, тодмо луиз 2007-тӥ арын. Ӟеч ивор, шумпотон-данъяськон сяна, вайиз трос сюлмаськон. 6-тӥ арзэ ини Сочиын но со котырын дугдылытэк мыно выльдӥськон-лэсьтӥськон ужъёс. Со шӧдӥське городэ пырем бере ик. Вокзал чеберскем, но ульчае потӥсь бадӟым колоннаосты фотое пуктыны мылкыд карисьёс табере ӧвӧл - соос возъямын эскерон кабинаосын. Электроника сӥсъя адямиез но, чемоданэз-клатчез но. Кышкытлыклэсь утиськон - нырысетӥ интыын. Сое уката дунъямы пеймыт куазен. Городысь ульчаосын-паркъёсын гурезьёсысь акшан усем бере вор-вор тылъёс пишто, коть уйбыт юмша. «В городе Сочи тёмные ночи» шуыны табере уг тупа ни. Кӧберано ӧвӧл уллёен сылӥсь пиосъёслэсь но - вӧзтӥзы ортчись тодмотэм кышноос борды уз ере. Асьсэды возьыны быгато. Солы юртто, вылды, городэ инъям от 1500 мында видеокамераос - сьӧлыкад ке, кыл кутонлэсь уд пегӟы. Йыртэман учыръёс берло аръёсы татын 40 процентлы кулэсмиллям.Ульчаысь уд адӟы одӥг жуг-жагез но. Азьвыл сюбег ульчаосы тымиськем чырсась жаг гурезьёс быриллям. Сюсьтыл кадь ӝутскиллям 25 этажъем улон юртъёс, выль гостиницаос. Городлэн мэрез Анатолий Пахомов верамъя, азьвыл татысь кунокуаосын огдыре 27 сюрс адями ке шутэтскыны быгатэ вал, со вӧзы ватсаськиз эшшо 24 сюрс инты! Соин ик куректонэз овӧл, Олимпиада дыръя кытчы пырон интылы ёрмод шуыса. Нялтас вераса, со вакытэ гостиница, сервис, транспорт дунъёсты возён сярысь нимысьтыз постановление кутэмын Россилэн Правительствоеныз. Али кунокуаын тужгес дунтэмез инты - 2 сюрс 300 манет. Нимаз патер ӵектӥсьёсын ке шат нюръяськыны секыт луоз. Соос кизэс посыса возьмало ни февралез, ури-бери выро «курег кар» котырзэс чеберъяны, сотэк но ӟоскыт висъетъёссэс эшшо люкылыны яке бордаз-вылаз-урдсаз эшшо чулан нерге лэсьтыны. Нялтас вераса, бюджет таосты но ӧз обидьы. Комплексъёс пуктонлы сяна, коньдон висъямын вал частной секторын улӥсьёслэсь но корка котырзэс тупатъяны-выльдыны. Но асьме калык кӧттырмостэм, липетсэс вошъямен, корка котырысьтызы сюрессэс тупатъямен, канализация лэсьтэмен уг тырмы, весь, коньдон курыса, керето. Но татысь кивалтӥсьёс верамъя, тужгес секытэз вал олимпийской объектъёс пуктон интыын. Угось отын улӥсь калыкез мукет азе выжтоно луиз. Нырысь калык туж вогъяськиз, дышем азьысь вырӟыны котьку секыт уго. Собере воштӥськонъёслэсь шӧмзэ шӧдыны ӧдъяз - корка кулэ бадӟымгес, компенсация - тросгес. Огез воргорон вань Сочи кивалтӥсьёсты куалекъянозь вуттӥз, ваменскиз но тӥни, уг вырӟы, пе, дышем интыысьтым. Со доры, эсьма, ачиз Владимир Путин ветлоно луиз. Югдур соку ик воштӥськиз - Президент азьвыл сӥземез борды номыр ӧз ватса кадь, кызьы ке буйгатӥсь кылъёс шедьтӥз. Табере Имеритинской долинаысь калык џыж-выль коркаосын улэ, отын паськыта инфраструктура - усьтӥсько выль нылпи садъёс, школаос. Вылаз ик, олимпийской объектъёслы матын уло бере, данакез отчы уже интыяськизы.- Калыкен ужан, огкыл шедьтон - тужгес секытэз, - шуэ мэр. - Ог кык-куинь ар талэсь азьло гинэ ай Олимпиада ортчытонлы дурбасьтӥз Сочиысь 32 процентэз гинэ калык. Пумитъяськисьёс туннэ но вань, но данакез - 70 процентлэсь ятырез - туж шумпото, возьмало вань континетъёсысь куноосты.Сочиын табере асьсэды ӟеч шӧдозы инвалидъёс но, угось программа чаклаз соослэсь аспӧртэмлыксэс. Озьы 1 сюрс 800 объектэ инвалидъёс шугъяськытэк пырыны-потыны быгатозы, городын 5 поллы будӥз нялмыт тубатъёсын автобусъёслэн лыдзы. Прибрежной кластер. Сочие вуыны луэ инметӥ, музъем но ву вылтӥПальма будэ арняскын…Ми кадьёслы таӵе интыын улыны гинэ ӧвӧл, шутэтскыны но ӵем уг кылды, соин дась лыктэмен синъёсты ке но шумпоттэм потэ. Но мылкыд гинэ тырмыт вылымтэ - объектъёс доры шедьыны нимысьтыз пропуск кулэ. Нош соос лыдъямын - 800 журналист пӧлысь мыныны быгатоз, пе, 80-эз. Мын но вала: ӵап одӥг нуналлы азьлапал гинэ Олимпиадаез радъянэн вырисьёс иворчиосты пыкылӥзы: тӥ уродзэ гинэ адӟиськоды, Россия токма трос коньдонзэ быдтэ, Олимпиада ортчытон инты тупантэм интые быръемын шуыса но мар... ӟечсэ, пе, гожъялэ вал. Кызьы? - паймизы улосъёсысь лыктэмъёс, отчы сюрес пытсамын ке? Озьы ватсаса эшшо кӧня ке инты кылдӥз. Ведра дурысь кадь кисьтӥсь зор но салкым куазь мылкыдэз ӧз уськытэ - тунсык укыр бадӟым.Олимпиада ортчон интые вуыса, валамы: сизьым пол кылытозь, зэм но, одӥг пол адӟод вылэм. Котыр стройка бервыл кадь. Но сюресъёс дуре кызьы ке ӝужаллям ни ӝужыт, лап-лап вож куаро пальмаос, магнолиос, али ке но гыало розаос. Валэктӥзы: писпуос татын зэмзэ но алигес кылдӥзы, вань, пе, нимысьтыз амалъёс арлыдо писпуосты выжыятонъя. Ваньзэ-ӧвӧлзэ Сочи котыре берло аръёсы гинэ мерттэмын 300 сюрслэсь трос будос. Соос тол но, гужем но синмез шумпотто ялан вож улэменызы. Нялтас вераса, дендрарие юри мерттэмын пӧртэм континетъёсысь будосъёс, озьы сьӧрлось лыктэм куноос, паркетӥ калгыкузы, ас доразы вуэм кадь потозы.Музъемысен - инбамозьШудонъёс ортчозы кык интыын: улын, музъем вылын, таиз нимаське Прибрежной кластер но гурезьёсын - Горный кластер. Сояз но, таяз но вань Олимпийской гуртъёс. Прибрежнойын со интыяськемын 72 гектар вылэ, аэропортысен 7 иськемын гинэ. Татын шудонъёс дыръя улоз 2 сюрс пала мурт: хоккеистъёс, фигуристъёс но куноос. Татчы ик интыяськемын тужгес бадӟымез йӧ дворец. Со озьы ик нимаське - «Бадӟым». Озьы нимамын юромо, быдэс дуннелы тодмо-дано Бадӟым театрен, дуннеысь тужгес бадӟым страналэн бадӟым вормонъёсыныз герӟаса. Со басьтэ 13 гектар быдӟа музъемез, дворец чакламын огдыре 12 сюрс учкисьлы. Туж тунсыко липетэз - со укша чильпырась ву шапыклы, нуназе со ворекъя синучконъёсын, нош пеймытам бере вылласянь адӟыны луэ, пе, дворец пушез. Котькуд амалъя ӵошатсконлы: конькиен бызьылӥсьёслы, хоккеен, кёрлинген шудӥсьёслы - нимаз юртъёс-дворецъёс. Малы ке шуоно чаклано, пе, йӧлэсь температуразэ. Кылсярысь, хоккеистъёслэн йӧзы луыны кулэ 7 градус, конькобежецъёслэн - 5, фигуристъёслэн уката небытгес - 3-4. Шудонъёс ортчозы 30 выль дворецын. Нош ваньзэ-ӧвӧлзэ Олимпиадаен валче пуктэмын 206 спорт объект! Данакез соос пӧлысь герӟаськемын курортэз азинтонэн. Ваньмыз сямен соос быдэстэмын ни, тросаз комплексъёсын эскерон вылысь ортчытэмын Россиысь но дуннеысь џошатсконъёс. Спортсменъёс но, Калыккуспо олимпийской комитетысь (МОК) специалистъёс но ваньзэ вылӥ дунъязы. Олимпиадаез пумитаны асьмеос туннэ дась ни 90 процентлы. Али кылемын на сюресъёсты тупатъянъёс, утялскон ужъёс, сад мерттон, кафеос инъян.Ивор сылэ 10 гектар!Туж шумпотӥм Олимпиадаын ужаны дасяськись эшъёсмы понна. Шӧдӥське, асьме кивалтӥсьёс гажало спортысь пӧсь иворъёсты. Олимпиадаез возьматонэ пыриськоз быдэс дуннеысь 13 сюрс журналист! Соос понна 10 гектар быдӟа музъем вылын пуктэмын туж бадӟым медиацентр. Пушкыз - 158 сюрс 265 квадрат метр. Ӵошатон понна: Москваысь Горд плошадьлэсь сизьым поллы бадӟым! Отын ужалоз Калыккуспо вещательной центр но Валтӥсь пресс-центр. Татын асьсэлэсь материалъёссэс эфире дасялозы дуннеысь 70 компаниысь тележурналистъёс. Иворчиос материалъёссы бордын тыршыны быгатозы, юртысь потатэк - Выль арозь усьтӥськозы магазинъёс, кафеос, фитнес-центр, СПА, химчистка, прачечной, кафе-ресторан… Чакламын умйылскон комнатаос гинэ но. Угось тросэз ужало уйин. Но со сяна, центрен артэ ик нимысьтыз прессалы шуыса пуктэмын гостиница - со палэнысен бордаз кыске ворпо буёлъёсыныз. Оглом, кластер туж малпаса лэсьтэмын - огысьтыз мукетаз шедён понна, пыдын мыныса но, дас минут кулэ. Солы туж шумпото спортсменъёс но, учкисьёс но, журналистъёс но, угось Лондонын, улон интыысь соревнование ортчон интые мынытозь, спортсменъёс ог кык час быдтылӥллям, нош татын ваньмыз артэ.Пӧсьысь кезьытэ - одӥг час ӵожеКыкетӥез кластер гурезьёсын, Красной Поляна котырын. Синмаськымон инты. Ӝужыт веськрес гурезьёс кыӵе ке улэп великанъёс кадесь. Соос татын дауръёсын сыло ни, но ӵап али гинэ валазы кадь асьсэлэсь дунзэс. Сынам, вешам из гурезьёс вӧзын сылыса гинэ но, шӧдӥськод кадь соослэсь салкым шокамзэс. Калык толалтэ татчы дугдылытэк вуэ - пуктӥськыны кутскем бере араз 100 сюрс туристъёс люкасько. Азьланяз та лыдпус унояны кулэ на. Вуыны шугез ӧвӧл: выль чугун сюрес кузя «Ласточка» экспресс-электричкаен Сочиысь час ӵоже вуоно. Чугун сюрес вокзалэн артэ ик сылэ калыккуспо Аэропорт. Со нуналаз 3 сюрс 800 пассажирез пумитаны быгатэ. «Лымы дисциплинаосъя» ӵошатскон ортчытон центръёс интыяськемын куинь курортэ. Гурезьысь куасэн нискыланъя ӵошатсконъёс ортчозы Аибга хребет вылын сылӥсь «Роза Хутор» горнолыжной центрын. Трассаослэн кузьдалазы татын кыстӥське 9 иськем, интыяськемын соос 954-2 сюрс 045 метр ӝуждалаын, палэнысен учкыса, пилемъёс пӧлын кадь. Горнолыжникъёс гурезьысь васькатэк улозы, шуыны луэ - соос понна зарезь вадьсын 1 сюрс 100 метр ӝуждалае коркаос пуктэмын, малы ке шуоно атмосфераез воштон спортсменлэн тазалыкез вылын, пе, зол шӧдӥське, нош та быдӟа ӵошатсконъёсын со укыр бадӟым дун. Нош кӧня сылэ гурезь омыр огшоры калык понна?- Вормонтэм ӧвӧл, - валэктэ татысь комплекслэн директорезлэн воштӥсез. - Куасъёс котькуд пичи городын кадь ик - аренда 1 сюрс манет, гурезе подъёмникен тубан - 850, гостиница нуналаз 5 сюрс манет...Жаль, куасэн гинэ ӧвӧл, подъёмникен гинэ но ворттылыны та нуналэ ӧз удалты - ӵап эскеронъёс мыно вылэм.Кытын будэ лымы- Нош шудонъёс дыръя лымы ке ӧз усьы, кызьы ортчытоды ӵошатсконъёсты? - сюлмасько журналистъёс.- Лымымы милям гужем но вань, - буйгатэ специалист. - Гурезь йылын со уг шуналля. Ӵошатсконъёс ортчытымон тол ӵоже одно усёз. Нош ӧз ке, со милям кемалась дасямын ни - кӧня ке ар ӵоже ни нимысьтыз плёнка улын кылле. Собере туала куронъёсъя огшоры лымыез одно суралтыны кулэ искусственноеныз, техника туннэ ик ужаны дась.Куасэн бызьылон ортчоз «Лаура» комплексын. Интыяськемын Красной Поляналэсь 10 иськемын. Татын кык нимаз стадион - стартлы но финишлы, котькудаз быдэн 7 сюрс 500 «висись» тэроз. Трасса ортче зарезь вадьсын 1 сюрс 494 метрын. Бен, паймымон инты та Сочи - толон гинэ, 2-тӥ октябре, зарезьын пылаським, гольык мугорын шунды шорын нуныяським на, нош туннэ городлэсь кӧня ке гинэ иськем ортчим но - лымы шаере вуим. Отын 1 градус сяна ӧвӧл.Коркаос но татын чылкак мукетэсь, кытындэ ӧз вералэ ке, малпалод, Европае вуид. Олимпийской гуртысь альпийской стилья пуктэм ӝикыт коркаос, чильк-вальк кисьтаськыса, туннэ ик возьмало ни куноосты. Отын али ик ужасьёс вань ни. Куд-ог пинал эшъёсмы соку ик тунсыкъяськыны кутскизы татчы уже интыяськон пумысен. Та ужпум быдэсмонтэм вылымтэ - татын али ке но кулэясько ужасьёслы. Ваньмыз-ќвќлэз буш на 5 сюрс пала вакансия. Но, валамон, со понна ортчоно нимысьтыз конкурсэз. Нырысь ик кутозы кунсьӧр кылъёсын вераськисьёсты. Утчалэ, эскере асьтэды, ивор интыямын «Олимпстройлэн» сайтаз.Мар луоз ӵуказе?Туэ февраль толэзе Россилэн Правительствоез олимпийской объектъёслэн наследизыя нимысьтыз программа кутӥз. Отчы пыртэмын 420 объект. Мар луоз соосын Олимпиада но Паралимпиада ортчем бере? «Фишт» стадионын ортчылозы УЕФА но ФИФА футбол матчъёс, 2018-тӥ арын - футболъя дуннеысь чемпионат.Стадионын тренировкаос ортчытъялоз Россиысь национальной сборной, ортчылозы бадӟым концертъёс но шулдыръяськонъёс. Пичигес дворецъёсы но аренаосы озьы ик интыяськозы спортъя центръёс. Медиацентр пӧрмоз бадӟым вуз карон юртлы (нялтас вераса, Сочиын соос, Ижен ӵошатыса, ӧвӧл, шуыны луоз).Хоккей арена выжоз Ставрополе (со сэрттӥськись конструкциослэсь лэсьтэмын). Горнолыжной курортъёсын, валамон, шутэтскозы туристъёс. Нош Олимпийской гурт пӧрмоз улон посёлоклы. Кӧня сылозы отысь коркаос-квартираос, валатскыны гинэ кыле... Но Сочилэн мэрез Анатолий Пахомов верамъя, отчы дунтэк квартира сётыны чакламын врачъёслы но дышетӥсьёслы, куашкан калэ вуэм юртъёсын улӥсьёслы. Угось берло дыре лымшор городын калыкез нокинлы эмъяны ни вал, Олимпиадаен валче выль эмъюртъёс усьтӥськемен но таӵе кузьым сӥземен валче, татчы лыктыны ӧдъязы Уйпалан бадӟым уждунэн ужась врачъёс но. Ортчоно Олимпиадалэсь пайдазэ быдэсак лыдъяны но уг луы ай. Сочилэн мэрез ватытэк вера: та быдӟа ужрад ке ӧй луысал, ми азьвыл сямен ик кыжмем городын улысалмы, угось сисьмем канализациез гинэ но ас кожамы воштыны кужыммы уг тырмы вал. Нош табере оскиськом, Сочиез ужась курортлы пӧрмытом шуыса. Россилы кемалась кулэ ни ӟеч курорт. Нош спортэз азинтон сярысь веранэз ик ӧвӧл. Соиз - мукет бадӟым мадёс.Лыдпусъёс3 Олимпиада кыстӥськоз 17 нунал ӵоже - 7-тӥ-23-тӥ феврале.3 Паралимпийской шудонъёс ортчозы 7-тӥ-16-тӥ мартэ.3 Ӝутэмын дуннеысь куронъёслы тупась 11 выль спортобъект, 4 горнолыжной курорт. Олимпийской объектъёсты лэсьтонын тыршиз 74 сюрс адями. Со пӧлысь 20 сюрсэз - кунгож сьӧрысь вылӥ квалификациен специалистъёс.3 Forbs журналлэн рейтингезъя 2012-тӥ арын Сочи бизнесэз азинтонъя тужгес устоез город луиз.3 Олимпиадаез сӥё-дано усьтонэ но пытсанэ билетъёс сыло 30-50 сюрс манет.3 Шудонъёсты-ӵошатс-конъёсты учкыны луэ, 1 сюрс 200 манетысен 6 сюрс манетозь дун тырыса.3 Россиын ортчоно Олимпиадалы дасяськыны кутскем бере калык мыло-кыдо кыстӥськиз спортэ но мугорзэ кыдатонэ. Озьы 2007-тӥ арын Россиын спортэн выре ке вал 14,2 миллион адями, туэ - 16,7 миллион. Краснодар крайын мугорзэс кыдатыны кутскизы 65 процентэз улӥсьёс (вал 30 процент).Зинаида РябининаТуспуктӥз Илья Байметов Теги: Олимпиада-2014 Сочи  